《韩使君分送芍药索诗因忆旧游》
宋代·章甫

忆向西津櫂酒船，维扬去结看花缘。
杖藜到处花辄好，夭红艳紫相留连。
散尽黄金携酒友，夜深明月还京口。
中流击楫来悲风，天阔参横移北斗。
俯仰光阴恰十春，二十四桥经战尘。
眼明忽见扬州种，衰病无因贾余勇。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。